Document ID: 32006R0908

32006R0908
L 168/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 908/2006 НА КОМИСИЯТА
от 20 юни 2006 година
за съставяне на списък с представителни пазари на свинско месо в Общността
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2759/75 на Съвета от 29 октомври 1975 г. относно общата организация на пазара на свинско месо (1), и по-специално член 4, параграф 6 от него,
като има предвид, че:
(1)
Регламент (ЕИО) № 2123/89 на Комисията от 14 юли 1989 г. относно съставяне на списък на представителните пазари на свинско месо в Общността (2) беше съществено изменян няколко пъти (3). В интерес на яснотата и рационалността посоченият регламент следва да бъде кодифициран.
(2)
Регламент (ЕО) № 2759/75 предвижда определяне на пазарна цена в Общността на заклани прасета въз основа на цени, регистрирани на представителните пазари.
(3)
С цел да се осигури възможността член 4, параграф 2 от посочения регламент да може да бъде прилаган, трябва да се изготви списък с представителни пазари. При определянето на цените на каркаси от прасета трябва да се отчетат котите, получени директно от пазарите или от кланиците, както и от котите, изготвени в центровете за котиране и от които като цяло се формира представителният пазар на всяка държава-членка.
(4)
Мерките, предвидени в настоящия регламент са в съответствие със становището на Управителния комитет по свинското месо,
ПРИЕ НАСТОЯЩИЯ РЕГЛАМЕНТ:
Член 1
Представителните пазари по смисъла на член 4, параграф 2 от Регламент (ЕИО) № 2759/75 са пазарите, изброени в приложение I към настоящия регламент.
Член 2
Регламент (ЕИО) № 2123/89 се отменя.
Позоваванията на отменения регламент се считат за позовавания на настоящия регламент и се четат в съответствие с таблицата на съответствието в приложение III.
Член 3
Настоящият регламент влиза в сила на двадесетия ден след публикуването му в Официалния вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 юни 2006 година.

Labels: 3
2
17
6